CELEX: 62007CA0285
Language: hu
Date: 2008-12-11 00:00:00
Title: C-285/07. sz. ügy: A Bíróság (első tanács) 2008. december 11-i ítélete (a Bundesfinanzhof [Németország] előzetes döntéshozatal iránti kérelme) – A.T. kontra Finanzamt Stuttgart-Körperschaften (90/434/EGK irányelv – Határokon átnyúló részesedéscsere – Adósemlegesség – Feltételek – EK 43. és EK 56. cikk – A megszerzett új részesedésért cserébe átruházott részesedés könyv szerinti értékének átvezetését és így az átruházott részesedés adósemlegességét azon feltételhez kötő nemzeti szabályozás, hogy a részesedést a külföldi megszerző társaság adómérlegében a könyv szerinti értéken jelöljék meg – Összeegyeztethetőség)

7.2.2009   
            
            
               HU
            
            
               Az Európai Unió Hivatalos Lapja
            
            
               C 32/3
            
         A Bíróság (első tanács) 2008. december 11-i ítélete (a Bundesfinanzhof [Németország] előzetes döntéshozatal iránti kérelme) – A.T. kontra Finanzamt Stuttgart-Körperschaften
   (C-285/07. sz. ügy) (1)
   
   (90/434/EGK irányelv - Határokon átnyúló részesedéscsere - Adósemlegesség - Feltételek - EK 43. és EK 56. cikk - A megszerzett új részesedésért cserébe átruházott részesedés könyv szerinti értékének átvezetését és így az átruházott részesedés adósemlegességét azon feltételhez kötő nemzeti szabályozás, hogy a részesedést a külföldi megszerző társaság adómérlegében a könyv szerinti értéken jelöljék meg - Összeegyeztethetőség)
   (2009/C 32/05)
   Az eljárás nyelve: német
   A kérdést előterjesztő bíróság
   Bundesfinanzhof (Németország)
   Az alapeljárás felei
   
      Felperes: A.T.
   
      Alperes: Finanzamt Stuttgart-Körperschaften
   
      Beavatkozó: Bundesministerium der Finanzen
   Tárgy
   Előzetes döntéshozatal iránti kérelem – Bundesfinanzhof – A különböző tagállamok társaságainak egyesülésére, szétválására, eszközátruházására és részesedéscseréjére alkalmazandó adóztatás közös rendszeréről szóló, 1990. július 23-i 90/434/EGK tanácsi irányelv (HL L 225., 1. o.; magyar nyelvű különkiadás: 9. fejezet, 1. kötet, 142. o.) 8. cikke (1) és (2) bekezdésének, valamint az EK 43. és az EK 56. cikk értelmezése – Tag, aki a megszerzett gazdasági társaság részvényeinek fejében az átvevő gazdasági társaság részesedését megtestesítő részvényeket kap – A megszerzett gazdasági társaság tagjának adózása – A cserébe kapott részvények könyv szerinti értékének átvezetését („Buchwertansatz”) azon feltételhez kötő tagállami adójogi szabályozás, hogy a csere tárgyát képező részvényeket a megszerző társaság szintén a könyv szerinti értéken jelölje meg („doppelte Buchwertverknüpfung”)
   Rendelkező rész
   A különböző tagállamok társaságainak egyesülésére, szétválására, eszközátruházására és részesedéscseréjére alkalmazandó adóztatás közös rendszeréről szóló, 1990. július 23-i 90/434/EGK tanácsi irányelv 8. cikkének (1) és (2) bekezdésével ellentétes az olyan tagállami szabályozás, amelynek értelmében a részesedéscsere a megszerzett társaság részvényesei számára az átruházott részesedés eredeti bekerülési értéke és forgalmi értéke közötti különbözetnek megfelelő nyereség megadóztatásával jár, kivéve ha a megszerző társaság az átruházott részesedést a saját adómérlegében a korábbi könyv szerinti értéken jelöli meg.
   
      (1)  HL C 247., 2007.10.20.